III “Нәүрүз” фестиваль-форумында белем бирү программасы

	Төрки халыкларның III “Нәүрүз” Халыкара театраль белем бирү фестиваль-форумы кысаларында 36 семинар, 18 тренинг, 7 лекция, 4 мастер-класс булыр дип көтелә. Искәртеп үтәбез, “Нәүрүз” форумы 2014 елның 2-8 июнендә Казанда үтәчәк.	 Быел проектның белем бирү программасы шактый киңәйде. Форумда беренче тапкыр Г.Камал исемендәге Татар дәүләт Академия театрының баш рәссамы Сергей Скоморохов (Россиянең атказанган, Татарстанның халык рәссамы) җитәкчелегендә сценография буенча семинарлар үтәчәк. 

Театраль менеджмент һәм хокук белеме семинарларын Россия театр маркетингы белгече, икътисад фәннәре кандидаты, профессор, Россиянең атказанган сәнгать эшлеклесе,  “РУСТАРТМЕНЕДЖМЕНТ” Россия профессиональ менеджерлар сәнгате ассоциациясе президенты Геннадий Дадамян алып барачак. 

Секциянең төп тренинглары булган “Актерлык сәнгате һәм практик режиссура” дәресләрен Европа күләм танылган театр белгечләре - Юрий Альшиц (Берлин, Германия), Димитрис Тиамис (Афина, Греция) и Алехандро Пуче (Кале, Колумбия) үткәрәчәк.   

Театраль тәнкыйть һәм заман драма театры буенча семинар, лекцияләрне Россиянең иң көчле театр тәнкыйтьчеләре - Марина Давыдова, Марина Дмитревская, Елена Ковальская, Анна Степанова алып барачак.

Казанга икенче мәртәбә  «П. Фоменко остаханәсе» театрының сәнгать җитәкчесе ярдәмчесе, «Артемий Лебедев студиясе» командасы әгъзасы,  «Культу.Ru!» проекты директоры, РАТИның сәхнә сәнгате менеджменты кафедрасы доценты, МХАТ мәктәп-студиясе укытучысы Игорь Овчинников килә. 

Камал театрының әдәби бүлек мөдире, театр тәнкыйтьчесе Нияз Игъламов әйтүенчә: «”Нәүрүз” Театраль-белем һәм  фестиваль хәрәкәте елдан-ел көчәя, яңа чикләрне яулый . Катнашучылар географиясе киңәя, программаның эчтәлек һәм тамаша өлеше үсә. Бүгенге көндә фестиваль-белем бирү форумы төрки дөнья мәдәниятендә дәрәҗәле урын алып тора. Алай гына да түгел, Россия һәм чит төбәкләрдәге әйдәп баручы театр әһелләренең карашлары быел төрки дөнья башкаласы дип аталу хокукына ия булган Казанга төбәлгән».

Искәртеп үтәбез, Төрки халыкларның III “Нәүрүз” Халыкара театраль-белем бирү фестиваль-форумы 2-8 июньдә Казанда үтә. Форумны оештыручылар – Татарстан Республикасы Мәдәният Министрлыгы (Россия Федерациясе Мәдәният Министрлыгы ярдәме белән), Россия Федерациясе Театр эшлеклеләре берлеге, Татарстан Республикасы Театр эшлеклеләре берлеге, “ТӨРКСОЙ” халыкара төрки мәдәният оешмасы.  

Камал театры

	№   |  	


